SKRIFTLIG FORESPØRGSEL E-3481/01

af Alexandros Alavanos (GUE/NGL) til Kommissionen

(8. januar 2002)

Om: Afgiftsmæssig sidestilling af internetanvendelse og spilleautomater

Ifølge den græske lov 2954/2001 opkræves der for pc'erne på internetcaféerne en særlig afgift svarende til afgiften på spilleautomater med det resultat, at mange internetcaféer går fallit.

Under henvisning til, at Grækenland ligger på sidstepladsen i Europa med hensyn til brug af pc'er, og eftersom den slags virksomheder gør det lettere for borgerne og især de unge at blive fortrolige med de nye teknologier og Internettet, bedes Kommissionen besvare følgende: Ved Kommissionen, om der gælder en tilsvarende afgiftsordning i andre medlemsstater? Mener Kommissionen, at det, at pc'erne sidestilles med spilleautomater, fremmer de unges adgang til og fortrolighed med Internettet?

Har den hidtidige gennemførelse af den flerårige handlingsplan til fremme af en mere sikker anvendelse af Internettet givet resultater, hvad angår filtrerings- og klassificeringssystemer, selvreguleringssystemer og tilskyndelse til iværksættelse af oplysningsaktiviteter?

Svar afgivet på Kommissionens vegne af Erkki Liikanen

(28. februar 2002)

Kommissionen har fulgt udviklingen i Grækenland hvad angår lov nr. 2954/2001 og beskatningen af internetcaféer.

Ifølge instrukser fra det græske finansministerium og præciseringer til Kommissionens tjenestegrene, omfatter lov nr. 2954/2001 og betydningen af spilleautomater i skattemæssig henseende, ikke pc'ere i internetcaféer, der kun har til formål at give internetadgang.

Internetcaféer er således direkte undtaget fra bestemmelsens anvendelse for så vidt at pc'ere, som er installeret på internetcaféens område, udelukkende anvendes til internetadgang og -brug samt til de forskellige internettjenester og lignende kontorarbejde.

Hvis pc'ernes internetadgang bruges som undskyldning for, at de i realiteten helt eller delvist anvendes til spil, vil samtlige bestemmelser under lovgivning om spillekasinoer og hasardspil, finde anvendelse.

Kommissionen anser det for positivt, at det præciseres, at ovennævnte lov og beskatningstiltag ikke direkte vedrører eller påvirker de græske internetcaféers drift.

Det græske finansministeriums instrukser undtager kun internetcaféer udtrykkeligt fra lovgivningen. Ifølge instrukserne omfatter begrebetspilleautomater alle pc'ere, der er installeret på eller anvendes til økonomisk gevinst, på offentligt tilgængelige steder (hoteller, cafeterier, foreningshaller af enhver art, og alle steder, hvor offentligheden har adgang).

Dette punkt bør ifølge Kommissionen præciseres nærmere, da der er fare for, at ovennævnte skattetiltag modvirker udviklingen af tjenester under informationssamfundet og udvidelsen af offentlige internetadgangspunkter.

Kommissionen kender ikke til lignende foranstaltninger i andre medlemsstater.

Hvad angår handlingsplanen om sikker internetbrug, deltager næsten 130 forskellige partnere i 17 lande i projekter under handlingsplanen. 9 oplysningsprojekter, som sigter på forskellige målgrupper (børn, forældre, lærere) er i gang eller er afsluttet.

Selvreguleringsprojektet selfregulation.info, som startede for nyligt, skal være et one-stop clearingkontor for selvreguleringsoplysninger, -modeller og -forskning. Der er iværksat eller fuldført 13 projekter om indholdsbedømmelse og filtrering. Flere oplysninger findes på http://www.saferinternet.org.